
ОБЯВЛЕНИЕ
по чл. 26, ал. 3 и ал. 4 от Закона за нормативните актове (ЗНА)
[bookmark: _GoBack]   Общински съвет - Белене уведомява всички заинтересовани лица,  че на Интернет страницата на Община Белене и на Портал за обществени консултации е публикуван проект на Правила за реда за провеждане на лични срещи с председателя на общинския съвет и общинските съветници в община Белене (наричани по-нататък „Правилата“).         
   На основание чл.26 ал.2 и ал.4 от ЗНА и във връзка с чл.77 от АПК всички заинтересовани лица могат да подават предложения и становища по предложения проект в 30-дневен срок от публикуването на настоящото съобщение и проекта на Правилата. Предложенията и становищата могат да бъдат депозирани в Звеното за обслужване на Общински съвет - Белене на административен адрес: гр. Белене, ул. „България” №35 или на e-mail: obs.belene@gmail.com 
   Правилата уреждат реда за за заявяване, организиране, провеждане и публично оповестяване на лични срещи с председателя на Общинския съвет (ОС) и общинските съветници с представители на интереси.

І. Причини, налагащи приемането на Правилата, и цели, които се поставят
Със Закона за прозрачност при представителство на интереси (обн. ДВ, бр. 30 от 27.03.2026 г.) се въвежда правна уредба на представителството на интереси пред органите на държавната власт и местното самоуправление. Съгласно § 5 от Преходните и заключителните разпоредби на закона органите по чл. 5, т. 5 от закона – в случая председателят на Общинския съвет и общинските съветници – приемат собствени правила за реда за осъществяване на представителство на интереси пред тях, при спазване на принципите на закона. В чл.7, ал.4 от същия е предвидено, че редът за провеждане на лични срещи с представители на интереси се регламентира от съответната институция и се публикува на интернет страницата й.
Настоящите Правила следва да се приемат от Общинския съвет на основание чл. 21, ал. 2 от Закона за местното самоуправление и местната администрация (ЗМСМА), във връзка с чл.7, ал.4 от Закона за прозрачност при представителство на интереси.
Целите на Правилата са: регламентиране реда за заявяване, организиране, провеждане и публично оповестяване на лични срещи с председателя на Общинския съвет (ОС) и общинските съветници с представители на интереси, осигуряване на прозрачност на контактите между председателя на Общинския съвет, общинските съветници и представителите на интереси. 
   Съгласно предвиденото в Закона за прозрачност при представителство на интереси, Правилата следва да се приемат от Общинския съвет и да влязат в сила в срок до 27 декември 2026 г.
ІІ. Финансови и други средства, необходими за прилагането на новата уредба
Прилагането на Правилата не налага разходването на допълнителни финансови средства от бюджета на Община Белене и не изисква разкриване на нови щатни бройки. Дейностите по прилагането се осъществяват от председателя на Общинския съвет и от служителите, подпомагащи организационно-техническата дейност на Общинския съвет, в рамките на текущите им функции.
ІІІ. Очаквани резултати от прилагането
Очаква се повишаване на прозрачността и обществения контрол върху процеса на вземане на решения от Общинския съвет, гарантиране на проследимост на контактите с представители на интереси и предотвратяване на конфликт на интереси при председателя на Общинския съвет и общинските съветници.
ІV. Анализ за съответствие с правото на Европейския съюз
Правилата уреждат вътрешноорганизационни отношения при осъществяване на дейността на Общинския съвет – Белене и не транспонират и не противоречат на актове на правото на Европейския съюз.

   Предвид изложеното, предложението за Правила за реда за провеждане на лични срещи с председателя на общинския съвет и общинските съветници в община Белене, е  както следва:

ПРОЕКТ!

ПРАВИЛА
ЗА РЕДА ЗА ПРОВЕЖДАНЕ НА ЛИЧНИ СРЕЩИ С ПРЕДСЕДАТЕЛЯ НА ОБЩИНСКИЯ СЪВЕТ И ОБЩИНСКИТЕ СЪВЕТНИЦИ В ОБЩИНА БЕЛЕНЕ

І. ОБЩИ ПОЛОЖЕНИЯ
Чл. 1. Настоящите правила уреждат реда за заявяване, организиране, провеждане и публично оповестяване на лични срещи с председателя на Общинския съвет (ОС) и общинските съветници с представители на интереси.
Чл. 2. Настоящите правила се прилагат за срещи с лица, които са надлежно вписани в Единния регистър на представителите на интереси към Сметната палата по реда на Закона за прозрачност при представителство на интереси.
Чл. 3. Правилата не се прилагат за:
    1. Лични срещи с граждани в рамките на обявените приемни дни, когато се обсъждат лични сигнали, жалби, молби или въпроси от битов характер, които нямат за цел оказване на организирано въздействие върху вземането на решения;
    2. Участие на граждани и представители на юридически лица в заседанията на Общинския съвет и неговите постоянни комисии, което се урежда по реда на Правилника за организацията и дейността на Общинския съвет.

ІІ. ЗАЯВЯВАНЕ И ОРГАНИЗАЦИЯ НА СРЕЩИТЕ
Чл. 4. (1) Представителят на интереси подава писмено Заявление за провеждане на лична среща (по образец – Приложение № 1) до председателя на ОС.
(2) Заявлението се подава в деловодството на Общинския съвет или по електронен път чрез Единния портал за електронни административни услуги / Квалифициран електронен подпис (КЕП).
Чл. 5. (1) В заявлението задължително се посочват:
    1. Наименование/име на представителя на интереси и неговия регистрационен номер в Регистъра за прозрачност към Сметната палата;
    2. Трите имена и длъжността на конкретните лица, които ще присъстват на срещата;
    3. Конкретният общински съветник или председателят на ОС, с когото се иска среща;
    4. Целта на срещата, в това число конкретният акт (проект на наредба, решение, стратегия), по отношение на който се цели оказване на въздействие или консултация.
Чл. 6. (1) Техническото сътрудничество и проверката на данните в заявлението се извършват от Секретариата на ОС в срок до 3 работни дни от постъпването му. При липса на регистрация в Регистъра за прозрачност към Сметната палата или непълнота на данните, на заявителя се указва да ги отстрани.
(2) В срок до 5 работни дни от подаване на редовно заявление, председателят на ОС или съответният общински съветник потвърждават или отказват провеждането на срещата, като при съгласие предлагат дата, час и форма на провеждане (присъствено или онлайн).
(3) Насрочването на конкретна среща се отказва, ако заявителят не е вписан в Регистъра за прозрачност на Сметната палата или ако заявената тема излиза извън компетенциите на Общинския съвет.

ІІІ. ПРОВЕЖДАНЕ НА СРЕЩИТЕ
Чл. 7. (1) Личните срещи се провеждат в сградата на Общинския съвет (в кабинета на председателя, в залите на комисиите или в друга определена за целта приемна) или чрез сертифицирана платформа за видеоконференция.
(2) По време на срещите на общинските съветници и председателя е забранено да приемат подаръци, дарения или каквито и да е други материални или нематериални облаги от представителите на интереси.
Чл. 8. (1) За всяка проведена среща длъжностно лице от Секретариата на ОС (или самият общински съветник) съставя Протокол за проведена среща (Приложение № 2), съдържащ: дата, списък на участниците, обсъждани въпроси и представени позиции или писмени становища.

ІV. ПРОЗРАЧНОСТ, КОНТРОЛ И САНКЦИИ
Чл. 9. (1) Общинският съвет поддържа на официалния си сайт публичен „Календар за проведени срещи с представители на интереси“.
(2) Информацията от Протокола за всяка проведена среща се публикува в календара в 3-дневен срок от провеждането ѝ.
Чл. 10. (1) По отношение на представителите на интереси, при констатиране на дейност без задължителна регистрация или предоставяне на неверни данни:
    1. Председателят на ОС незабавно отказва насрочването на текущи и последващи срещи до отстраняване на нередовността;
    2. Председателят на ОС изпраща официален писмен сигнал до Сметната палата за предприемане на действия по налагане на административни наказания, съгласно Закона за прозрачност при представителство на интереси.
Чл. 11. (1) Контролът по спазването на настоящите правила от председателя и общинските съветници се осъществява от Постоянната комисия с ресор Етика към Общинския съвет.
(2) При постъпил сигнал за недекларирана или неотразена в срок среща, Постоянната комисия с ресор Етика извършва проверка в 14-дневен срок, като изисква писмени обяснения от съответния съветник.
(3) При установяване на нарушение Постоянната комисия с ресор Етика изготвя доклад до ОС и предлага налагането на санкции измежду изброените в ал.4.
(4) Общинският съвет налага на общинските съветници следните санкции:
1. предупреждение;
2. порицание;
3. публикуване на решението на ОС, с което се налагат санкциите по т. 1 и 2, в интернет страницата на Община Белене. 
(5) Предвидените в ал.4 санкции, могат да се налагат самостоятелно и комулативно.

V. ЗАЩИТА НА ЛИЧНИТЕ ДАННИ (GDPR)
Чл. 12. (1) Общинският съвет обработва личните данни на заявителите и участниците в срещите в качеството си на Администратор, при спазване на Регламент (ЕС) 2016/679 (GDPR) и Закона за защита на личните данни.
(2) Обработването е необходимо за изпълнението на законово задължение, което се прилага спрямо администратора (чл. 6, параграф 1, б. „в“ от GDPR), произтичащо от Закона за прозрачност при представителство на интереси.
(3) В публичния календар на интернет страницата на Общината НЕ СЕ публикуват лични данни като: ЕГН/ЛНЧ, лични телефонни номера, лични имейл адреси, подписи и адреси за кореспонденция на физическите лица. На публикуване подлежат само трите имена на участниците, заеманата от тях длъжност и наименованието на организацията, която представляват.
(4) Хартиените и електронните копия на Заявленията и Протоколите се съхраняват в архива на Общинския съвет за срок от 5 години, след което се унищожават по установения ред.

VІ. ПРЕХОДНИ И ЗАКЛЮЧИТЕЛНИ РАЗПОРЕДБИ
§ 1. Настоящите правила се приемат на основание чл. 7, ал. 4 от Закона за прозрачност при представителство на интереси и чл. 21, ал. 2 от ЗМСМА с Решение № .......... по Протокол № .......... от .......... г. на Общинския съвет.
§ 2. Правилата влизат в сила от деня на тяхното публично оповестяване на интернет страницата на Общинския съвет, но не по-рано от 27 декември 2026 г.

-----------------------------------------------------------------------------------------------------------------

Приложение № 1: Бланка за Заявление

ДО ПРЕДСЕДАТЕЛЯ 
НА ОБЩИНСКИ СЪВЕТ - БЕЛЕНЕ

ЗАЯВЛЕНИЕ ЗА ПРОВЕЖДАНЕ НА ЛИЧНА СРЕЩА
по реда на Закона за прозрачност при представителство на интереси

1. От (наименование на организацията / трите имена на лицето): .............................................
2. Регистрационен № в Регистъра за прозрачност на Сметната палата: .................................
3. Лице за контакт, телефон и електронен адрес: .....................................................................
4. Желая среща с (Председател на ОС / Общински съветник - три имена): ...........................
5. Конкретна цел на срещата и акт на ОС, обект на интереса: .................................................
.........................................................................................................................................................

Дата: ...................  
Подпис / КЕП: ...................


Приложение № 2: Бланка за Протокол

ПРОТОКОЛ
№ ......... / .................... г.
за проведена лична среща с представител на интереси
(по реда на чл. 7, ал. 4 от Закона за прозрачност при представителство на интереси)

І. ДАННИ ЗА ПРОВЕЖДАНЕ НА СРЕЩАТА
Дата на провеждане: .................................................... г.
Час на провеждане: от .................... ч. до .................... ч.
Място на провеждане:
[ ] Сграда на Общински съвет, зала/кабинет № ....................
[ ] Дистанционно чрез видеоконферентна платформа: ....................................

ІІ. УЧАСТНИЦИ В СРЕЩАТА
1. От страна на Общинския съвет:
Председател на Общинския съвет: ............................................................................
Общински съветник/ци (три имена): ........................................................................
..........................................................................................................................................
Протоколиращ (служител от звеното по чл. 29а от ЗМСМА): ......................................
2. От страна на представителите на интереси:
Наименование на организацията / ЕИК: .....................................................................
Регистрационен номер в Регистъра за прозрачност на Сметната палата: ..............................
Имена на присъстващите физически лица:
........................................................................ (в качеството на: .......................................)
........................................................................ (в качеството на: .......................................)
Реален възложител (ако срещата се провежда чрез посредник): ......................................

ІІІ. ПРЕДМЕТ И СЪДЪРЖАНИЕ НА СРЕЩАТА
Тема/Област на интерес: ................................................................................................
Конкретен проект за акт (наредба, решение, стратегия, план) на ОС, обект на обсъждане:
..........................................................................................................................................
Кратко резюме на изразените позиции и обсъжданите въпроси:
..........................................................................................................................................
..........................................................................................................................................
..........................................................................................................................................
..........................................................................................................................................
Представени писмени становища, анализи или материали:
[ ] Не са представени
[ ] Представени са следните документи (прилагат се към протокола):
.............................................................................................................................
.............................................................................................................................

ІV. ДЕКЛАРАЦИЯ ЗА ПРОЗРАЧНОСТ
С подписването на настоящия Протокол участниците потвърждават, че по време на срещата:
Не са обсъждани въпроси извън декларирания предмет на срещата.
Не са предлагани, обещавани или приемани подаръци, дарения или други облаги.
Информацията в този Протокол е вярна и са запознати, че трите им имена, длъжност и представлявана организация ще бъдат вписани в публичния Календар за прозрачност на ОС в 3-дневен срок.
Информирани са, че личните им данни (подписи, директни контакти) се събират единствено за удостоверяване на събитието и няма да бъдат споделяни с трети лица, освен при законово искане от контролни органи (Сметна палата, съд, прокуратура).


ПОДПИСИ НА УЧАСТНИЦИТЕ:

За Общинския съвет:                                                            За представителите на интереси:
...................................................                                              ...................................................
(Председател / Общ. съветник)                                                      (Представител)
...................................................                                                ...................................................
(Протоколиращ) (Участник)                                                           (Представител)




Вносител:

Николай Арабаджиев
Председател на Общински съвет - Белене

